Бальтасар Грасиан

Бальтасар Грасиан  (1601-1658), испан жазуучусу (Афоризмдер. Орус тилинен которгон Олжобай Шакир.)

 Азчылыкка келгенде акылдуубуз, көпчүлүккө келгенде оомабыз. 

 Чычканга кебек алдырбаган сараң карышкырга келгенде алдырат. 

 Адам өмүрү пендечилик жорук-жосундар менен кармашып жүрүп өтөт. 

 Өкүмдарың мойнуңа жүк артарда айкөл көрүнүп, агынан жарылып сүйлөйт. 

 Товарыңды ким жамандаса, сатып алчу кардар ошол. 

 Акчаңдан күйсөң да, товардын сапатынан күйбө. 

 Эс-акылы жок үчүн көпчүлүгү эс-акылын жоготпой жүрөт. 

 Достордон айрылгың келбесе, алардын чоң ийгиликке жеткенин тилей көрбө. 

 Сенин көзүңчө бирөөгө "жок" деген адамдан бирнерсе суранба, демек, ал экинчи тилемчиге да оңой шылтоо табат. 

 Ишиң илгерилебегени - өзүңдүн эле макоолугуңдан. 

 Сага эч качан каршы сүйлөбөгөн кишини мактаба, демек ал сени эмес, өзүн жакшы көргөн үчүн дудук болуп жүрөт. 

 Сага ишенбегендей түр менен караган киши карандай калпычы. 

 Калпычынын алдында эки кыйынчылык бар. Биринчиси: ага эчким ишенбейт. Экинчиси: өзү да эчкимге ишенбейт. 

 Жайнаган кирешени жалгыз чыгаша алып келет. 

 Аянтта айкырып аткан адамдын акылдуу же акылсыз экени арсар. Анткени ал аянттагы аңкоолордун акылы менен өзүнүн жүрөгүндө макул болбосо да, баарыбир элдин атынан айкырат. 

 Эки жээкте туруп алып бирин-бири "акмак" дегендин баары акмак. 

 Сууга чөгүп бараткан адамдан абайла. Куткарганы кол берсең, сени кошо тартып кетет. 

 Жомоктогудай жашоого жеткениң - жашооңдун бүткөнү. 

 Эң коркунучтуу душман эски достордон чыгат. 

 Эх, десең… кептин баары, келатканыңды алдыңда жамырагандар көрүп, кубанганында эмес, чыгып баратканыңды көрүп, өкүнүп калганында.

 Келесоо көрүнгөндөрдүн баары келесоо, соо көрүнгөндөрдүн да жарымы келесоо. 

 Ким келесоону ажыратпаса, ал келесоо. А келесоонун келесоо экенин билип туруп жанында жүргөн андан бетер. 

 Ким жытчыл болсо, былыктын баары ошондо. 

 Бир арстанды көргөнүң, баарын көргөнүң; бир койду көргөнүң, баарын көргөнүң. А бир адамды көргөнүң, бир эле адам, бирок анын да заадисин көрбөйсүң. 

 Илимге ашкере башын сайган адамдар оңой алданышат, себеби, андайлар турмуштагы эң жөнөкөй, эң зарыл нерселерден алыс. 

 Булак 
 Олжобай Шакир. "Күмүш сырга", Бишкек – 2007.

Категория:Испания
Категория:Испан жазуучулары
Категория:Испания жазуучулары
Категория:Диниятчылар‎
Категория:Туулгандар 1601-жылы
Категория:Өлгөндөр 1658-жылы